送周可大守通州
作者：袁說友
朝代：宋

paragraphs: 丈夫憂國如憂身，疴癢疾痛均傷生。
胸中百藥寒凉明，有疾一試真權衡。
我觀周郎真豪英，落落磊磊通而清。
少年志欲天下平，夜光無因匹夫驚。
萬卷堆胸兀相撐，尚論千載欣談兵。
不堪北首瞻神京，抵掌不平中屢鳴。
老來符竹疏新榮，捧檄正須堪一行。
舌翻衮衮傾波瀛，察譏之說何鏗鍧。
龍頭悅懌意若迎，領略健論心爲傾。
朱轓好去方北征，黄堂暇日煩經營。
老狐戀戀巢穴成，兩雛競鬭誇紛爭。
料公志略須縱橫，邊塵一洗誅長鯨。
片言定可攻聊城，覆巢熏穴無餘氓。
牢盆細務毋太縈，簿書期會毋留情。
只今了却功與名，大副昔年梁楚聲。
我來蹤跡水上萍，與公相望幾連甍。
交情契合踰弟兄，頡頏上下相嘲評。
有時立論披腹呈，彼此浩氣俱崢嶸。
公今事業行軒轟，我懷礧磈方聾盲。
願公不負忠與誠，歸來闊步名公卿。
願我百念一羽輕，公乎訪我惟巖耕。